khistorydata/jeongjo-sjw-relations huggingface dataset:
정조 7년
癸卯九月二十六日辰時。上御誠正閣。都承旨與備局有司堂上入侍時。有司堂上金華鎭徐有隣徐浩修趙時俊。行都承旨沈豐之。記事官李祖承。兼春秋金健修金鳳顯。以次進伏訖。上曰。以交隣事大之義言之。試意爲重。今此別送使行。爲問安也。爲陳謝也。決不可以空手入去。而大臣則以爲。入送方物。有違令甲云云。此有不然者。別構咨文。入送方物。兼陳委曲之意。甚爲穩當矣。諸臣各陳所懷。可也。華鎭曰。彼國旣有別例之事。自我亦爲陳謝。則豈可空手入去乎。然別使與順付。合有商量矣。有隣曰。忍痛含冤。迫不得已。政謂今日事。而彼中恩禮。如是曠絶。則在我豈可無酬答之道乎。別使與方物。不可已也。浩修曰。聖敎至當。別構咨文。以觀彼中進退。恐好矣。時俊曰。此不必持疑之事矣。別構咨文。方物亦爲入送。甚爲便好矣。上曰。此則從當下敎。而至於昨日竹山被災事。尤爲矜惻。當有別樣賑救之道。然後可免顚連。其餘諸道告災。無日無之。預講賑活之策。可保無慮。諸有司堂上。就議大臣。以爲稟處。可也。命退。諸臣以次退出。
정조 7년
癸卯九月二十六日巳時。上御誠正閣。左承旨右承旨入侍時。行左承旨鄭志儉。行右承旨朴祐源。記事官李祖承。兼春秋金鳳顯。記事官尹行任。以次進伏訖。上曰。近來閣臣。多在外任。直次其不苟簡乎。志儉曰。臣與檢校及待敎。輪次入直。而如値有故之時。則實無變通之道。然此則猶屬細事。因此而閣務多滯。誠爲可悶矣。仍命退。承史以次退出。
정조 7년
癸卯九月二十六日酉時。上御誠正閣。坐直承旨入侍時。同副承旨趙興鎭。假注書鄭東觀。記注官金健修。記事官尹行任。以次進伏訖。上曰。左承旨入侍。賤臣承命出。與鄭志儉偕入進伏。上曰。右副承旨何時入來乎。知入。賤臣承命出。回奏曰。下諭姑未下去。故入來日字。未能的知云矣。因命退。承史以次退出。
정조 7년
行都承旨沈豐之坐。行左承旨鄭志儉內閣進。行右承旨朴祐源坐直。左副承旨李得臣坐直。右副承旨李亨元坐。同副承旨趙興鎭坐。注書李祖承仕一員未差。假注書鄭東觀仕直。事變假注書沈銖仕。
정조 7년
朴祐源啓曰。新除授漢城判尹金履素。除拜後過三日不爲出肅。依定式推考警責。仍卽牌招察任。何如。傳曰。允。
정조 7년
沈豐之。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 7년
沈豐之啓曰。御營廳將官來言。今日本廳軍兵。日次私習云矣。敢啓。傳曰。知道。
정조 7년
沈豐之啓曰。漢城左尹李柱國。以城隍祭獻官。今方受香出去。禁衛大將李敬懋。摠戎使徐有大。以東南關王廟獻官。亦爲受香出去矣。李柱國所授御營大將命召及兼帶右捕將命召及大將牌傳令牌。李敬懋所授命召。徐有大所授密符及兼帶左捕將命召及大將牌傳令牌。竝來請還納。何以爲之。敢稟。傳曰。仍佩往來。
정조 7년
沈豐之啓曰。禁衛大將李敬懋。御營大將李柱國所授命召。仍佩往來事。命下矣。將兵之任。不可一刻無摠察之人。何以爲之。敢稟。傳曰。訓將兼察。
정조 7년
沈豐之啓曰。禁衛大將御營大將。以訓將兼察事。命下矣。訓鍊大將具善復。卽爲牌招聽傳敎。何如。傳曰。允。
정조 7년
沈豐之啓曰。左邊捕盜大將徐有大。右邊捕盜大將李柱國。所授命召及大將牌傳令牌。仍佩往來事。命下矣。在前如此之時。有曾經大將權察之例。今番則何以爲之乎。敢稟。傳曰。依例爲之。
정조 7년
沈豐之啓曰。左右捕將權察依例爲之事。命下矣。曾經中何大將牌招聽傳敎乎。敢稟。傳曰。訓將兼察。
정조 7년
傳于朴祐源曰。禮房承旨。馳往受香諸處。奉審摘奸以來。
정조 7년
傳于李得臣曰。承旨房仍。
정조 7년
鄭東觀有頉。代李宗烈爲假注書。
정조 7년
李宗烈在外。代金孝建爲假注書。
정조 7년
金孝建在外。代朴能源爲假注書。
정조 7년
傳于李得臣曰。湖西年分狀啓來到。此時本道民情之顒望。惟在此一擧。豈可夜深而不卽決處。大臣體重。雖難留門入來。有司堂上中家近一二人入侍事。分付。
정조 7년
以副修撰李東郁牌不進罷職傳旨。傳曰。只推。
정조 7년
以原春監司罪人金麗水到配啓本。傳于李得臣曰。放送事。回諭。
정조 7년
以黃海監司狀啓。傳于李亨元曰。今年綿農失稔諸道。固無彼此之殊。畿嶺兩湖。竝許代納。本道豈或異同。各營門各衙門價布及均廳區劃江都所送選武布等當年條。許令從民願代捧事。令廟堂卽爲行會。
정조 7년
以原春監司狀啓。今十月令宗廟薦新及朔進上生銀魚。限內不得封進。惶恐待罪事。傳于李亨元曰。勿待罪事。回諭。
정조 7년
以全羅監司狀啓。十月令薦新進上及朔進上柚子乾柿。限內不得封進。惶恐待罪事。傳于李亨元曰。勿待罪事。回諭。
정조 7년
李得臣。以御營廳言啓曰。本廳捉熊砲手等處。依捉虎例。參量施賞之意。敢啓。傳曰。知道。
정조 7년
判尹金履素疏曰。伏以。虹流之聖節載屆。前星之瑞彩共輝。八域臣民。慶祝同情。仍伏念。臣以人則至愚魯也。以才則至空疎也。凡於需世之用。無一可取。而遭遇聖明。過蒙拂拭。節次推遷。猥叨宰列。涯分盈溢。夙夜懍惕。迺於千萬夢想之外。伏奉敎旨。以臣爲資憲大夫漢城府判尹者。臣始焉惝怳。中焉震悸。終焉感極而涕。不知所以自措也。嗚呼。臣之事殿下。今幾年所。本末長短。固爲聖鑑之所俯燭。而試遍外內。效蔑涓埃。儱侗憒裂。無往非辜。唯我殿下曲貸之。全保之。式至于今。獲免大戾者。何莫非恩造攸曁。而至於八座峻秩。初何嘗一毫髣髴於臣身。而一朝擧而畀之。不少難愼。此曷故焉。臣從前忝叨。固多僥濫。然佐貳之職。不過與聞末議。仰成長僚者。而今玆見叨之職。位高而望隆。任大而責重。蚊蝱之負山。焦僥之擔句。不足以喩其危也。以殿下則哲之明。何爲而有此誤恩也。且夫朝廷之用人。自有其漸。或以人器而簡拔。或以久次而掄選。參以公議。各有攸當。而今臣則人器之不稱。旣如彼。資歷之甚淺。又如此。而遽陞上卿之班。責以長官之任。在臣身。過福之災。固不足言而在朝家核實之政。寧容如是乎。臣自承新命。五情失守。中夜無寐。繞壁徊徨。以竢司直之論。而亦無聞焉。臣心悶蹙。益無所容。此際召牌嚴臨。承膺無路。敢將肝膈之懇。仰干崇嚴之聽。伏惟聖慈。俯垂鑑諒。收還臣爵秩。以重公器。以安私分。千萬幸甚。答曰。省疏具悉。卿其勿辭行公。
정조 7년
癸卯九月二十七日巳時。上御誠正閣。禮房承旨入侍時。同副承旨趙興鎭。記事官李祖承。兼春秋金鳳顯。記事官尹行任。以次進伏訖。上曰。訓將聽傳敎後。已爲出去乎。興鎭曰。然矣。上曰。左右捕將及禁御兩將之兼察。甚異事矣。興鎭曰。以近例觀之。則甚稀罕矣。上曰。下諭承旨。何間當入來耶。興鎭曰。今月之內。似難入來矣。仍命退。承史以次退出。
정조 7년
癸卯九月二十七日二更二點。上御誠正閣。備局有司堂上入侍時。左參贊金華鎭。禮曹判書徐有隣。行右承旨朴祐源。假注書鄭東觀。記注官金鳳顯。記事官尹行任。以次進伏訖。上曰。湖西狀本來到。非不知待明朝。與大臣諸宰相議之爲好。而民情甚遑急。故夜深命燭。玆召卿等耳。命承旨讀狀本訖。上曰。京畿綸音持入。賤臣承命出。持入。命書傳敎曰。初七日二十二日綸音。以待分等。另行停免之意。已有先期布及。而大抵本道民情。荐饑之餘。必當遑急。朝家如無別般蠲恤。唉。彼民生。將何延活。予每中夜思惟。繞榻彷徨。不知爲計。今則狀本已到。而所陳諸條。率皆昨年已行之事。何必靳持。各樣軍米布分數停退事。各樣保米貢米分數代捧事。各樣軍布從民願代捧事。竝特爲許施。其餘七條。亦不過目下便民之政。依狀請施行。湖農無異畿農。今年甚於昨年。懸磬之勢。措手無策。來頭巡還之艱乏。非不爲念。見今催科之困苦。宛如在眼。寧失幾包公穀。有貸東補西之嘆。誠不忍坐視顚連。而袖手不之救也。且況已施於畿氓者。不及乎湖民。大非朝家一視之意。本道當年新還。尤甚邑尤甚之次面里及之次邑尤甚面里。三分一。尤甚邑稍實面里及之次邑之次面里。四分一。稍實邑尤甚面里及之次邑稍實面里。五分一。稍實邑之次稍實面里。六分一。竝許停退。噫。惟玆之敎。欲使我顑頷之民。紓其力而奠其居也。入侍有司堂上。以此傳敎。筵退後卽爲行會本道。待城門開。三懸鈴。分付。書訖。因命退。諸臣以次退出。
정조 7년
行都承旨沈豐之坐。行左承旨鄭志儉內閣進。行右承旨朴祐源坐。左副承旨李得臣坐。右副承旨李亨元坐直。同副承旨趙興鎭坐直。注書李祖承仕一員未差。假注書朴能源仕直。事變假注書沈銖仕。
정조 7년
朴祐源啓曰。明日常參經筵。取稟。傳曰。停。
정조 7년
傳于李亨元曰。右承旨與提調入侍。
정조 7년
李得臣啓曰。合辭方張之時。兩司無詣臺之員。事甚未安。今日政。新除授臺諫。待下批牌招察任。憲府呈告人員。竝卽牌招。何如。傳曰。允。
정조 7년
趙興鎭啓曰。來初一日。輪對。取稟。傳曰。爲之。
정조 7년
以慶尙監司罪人奴福伊到配啓本。傳于趙興鎭曰。放送事。分付。
정조 7년
以原春監司原州故士人鄭昌柱旌褒狀啓。傳于趙興鎭曰。防啓之由。由於處士二字。累式之漏漏。非有意拔去。以上言及査啓觀之。此等人旌褒。實合樹風聲之道。不可謂之濫觴。原州故士人鄭昌柱。特爲旌褒之意。行會該道。向因上言。諸道有此等事査聞之命。而本道外。尙無皁白。是豈特敎行査之意。諸道監司。令政院指名現告。一竝推考狀本。自本曹催促事。分付禮曹。
정조 7년
有政。吏批。判書金鍾秀在外。參判趙時俊進。參議金憙在外。同副承旨趙興鎭進。啓曰。判書金鍾秀。參議金憙。俱以受由在外。小臣獨政未安。何以爲之。敢稟。傳曰。仍爲之。以南玄老爲大司諫。金和中爲司諫。趙錫穆爲獻納。崔守魯爲正言。林濟遠爲副校理。嚴璹爲刑曹判書。鄭昌順爲禮曹參判。李獻慶爲刑曹參議。徐鼎修爲兵曹參知。李漢龍爲禮曹佐郞。李敏采爲泰川縣監。兼春秋單韓德厚。
정조 7년
兵批。判書李𡊠病。參判柳義養入直進。參議李致中病。參知徐鼎修未肅拜。右副承旨李亨元進。副司直徐浩修金用謙申大升洪秉纘。副司果尹文東單付。
정조 7년
趙興鎭。以弘文館言啓曰。本館下番。姑陞入直。事甚未安。今日政。新除授玉堂。待下批牌招入直。副修撰李東郁。旣有只推之命。一體牌招察任。何如。傳曰。允。
정조 7년
李得臣。以備邊司言啓曰。卽見洪忠監司金文淳災實分等狀啓。則洪州等十五邑。置之稍實。定山等十八邑。置之之次。泰安等二十一邑。置之尤甚。面里亦爲分三等開錄于後。分等依狀請施行。所請十項條件。以民事之不容少緩。半夜前席。竝賜允兪。新還之分數停退。道臣之所不敢請。而曲察民隱。別施特恩。今無可以更煩覆奏者。而至於尤甚之次邑中。貧窮無依之類。來頭賙賑之策。留待道臣商確陳請。追後稟處。何如。傳曰。允。荐饑之餘。民之賴以爲命。惟在守土之官。尤甚邑守令中。不能事事。不堪賙賑之任者。須卽狀聞遞改。如是下敎之後。拘於顔私。不卽論啓。從後現發於繡衣之行。道伯難免重究。以此意各別嚴飭。
정조 7년
李得臣。以備邊司言啓曰。京畿監司沈頤之災實分等狀啓。坡州等十二邑。置之尤甚。廣州等二十一邑鎭。置之之次。朔寧等四邑。置之稍實。仍又備陳農形被災之狀。講究災邑設賑之意。民事之已蒙特恩者外。凡係便宜之道。條列以聞。請令廟堂稟處矣。分等依狀請施行。所陳諸條。狀啓未下之前。至命道臣入侍。使之一一面陳。竝與狀啓外五條。而皆蒙特旨允許。今無可以更煩覆奏者。至於來頭尤甚面里賙賑之策。留俟道臣。商確陳請。從後稟處。何如。傳曰。允。荐饑之餘。民之賴以爲命。惟在守土之官。尤甚邑守令中。不能事事。不堪賙賑之任者。須卽狀聞遞改。如是下敎之後。拘於顔私。不卽論啓。從後現發於繡衣之行。道伯難免重究。以此意各別嚴飭。
정조 7년
李得臣。以備邊司言啓曰。卽見原春監司蔡弘履狀啓。則備陳嶺東九邑被災之狀。仍以爲民情遑悶。未及啓聞。各邑留庫中。略略抄分。而道內穀摠。本自不敷。嗣歲種糧之需。饑戶賙賑之資。萬無分排塗抹之勢。嶺南浦項倉及沿海各邑所在各穀。竝三萬四千二百石。卽令劃給九邑。各樣軍身米布。待明秋徵納事。請令廟堂。稟旨。分付矣。嶺東失稔之孔慘。民情之遑汲。雖以傳聞言之。可相其十分罔措。而今見狀聞。尤切矜惻。其在鎭安懷綏之道。不可無別般區劃。浦項倉及沿邑穀租五千石。皮牟三千五百石。太五百石。大米五百石。小米五百石。爲先劃給。俾作嗣歲還賑之資。而其所運致之道。分付兩道道臣。使之依例。定差員擧行。嶺東九郡各樣身米布。日前綸音。旣有待分等蠲免之敎。而分等狀啓。自當不日來到。分數多寡。從後稟處。本道災荒。若是孔酷。而發巡之後。始乃登聞。已不免玩愒。且還穀分留。法意至嚴。而不爲啓聞。先自擅分者。大違法例。有關後弊。當該道臣。拿問處之。何如。傳曰。嶺南之民。瘡痍甫完。此時轉運。不已重難。然嶺東饑口。望哺方切。朝家於此。左右顧而不知何以決處。然嶺東九郡中。與嶺南沿邑接壤處。道里不至遼遠云云。若此則與昨年西穀運輸之弊。不無難易。浦項倉及沿邑穀。限一萬石。劃給本道事。依施。若於輸送輸來之際。有一分不謹之事。則該地方官。該差員。別施重勘。兩道方伯。責亦難免。竝以此意。仔細措辭嚴飭。分付道伯事。誠如草記措語。遑急之民情。發巡前無一言皁白者。大失旬宣之體。所請穀物之萬數千數之中。添說零鎖小數。亦無意義。身布停退之不言分數。太欠詳明。又若擅分一款。有關後弊。拿問之擧。在所不已。見方遞易之弊。甚於右所云。諸般做錯。予意以爲使之更加責成。期有來效。不害爲公私兩便之政。拿處不允。令政院先施重推之典。可也。
정조 7년
李得臣。以備邊司言啓曰。卽見原春監司蔡弘履狀啓。則原州太三千石移送畿甸一款。特爲還寢事。令廟堂稟旨。分付爲請矣。原州則太還數多。民受其弊。畿甸則太農大無。幾至絶種。頃因該道換色之請。移作畿甸沃渴之資者。出於彼此兩便之意。今此請寢之啓。雖以嶺東之歉荒爲言。原州在於嶺西。距嶺東絶遠。旣無水路。有難陸運。留置此穀。末由相救。原州之太農。雖曰不登。比之畿甸。大有間焉。依前知委擧行之意。分付。何如。傳曰。當初廟堂移轉之請。旣因東伯穀多之言。則到今畿氓沃渴之資。如是防啓。殊非其濟之義。嶺之東西。相距絶遠。無駄輸船運之道。則今以嶺東九郡之苦歉。不救隣境。畿邑之乏種。又乖裒益之政。依草記施行之意。行會。可也。
정조 7년
李亨元。以戶曹言啓曰。時御所各處墻壁垣宇。依定式發遣本曹正郞臣韓大裕。與兵曹參判臣柳義養。佐郞臣張志顯。東所衛將臣張起允。西所衛將臣徐㬦。南所衛將臣洪宅夏。北所衛將臣李景尹。眼同看審後。有頉處別單書入。而修改則依前傳敎。待明春擧行之意。敢啓。傳曰。知道。
정조 7년
趙興鎭。以兵曹言啓曰。內禁衛將許侙。母病危重。勢難離捨供職。呈狀乞遞。情理旣如此。則不可强令察任。今姑改差。何如。傳曰。允。
정조 7년
趙興鎭。以御營廳言啓曰。本廳捉熊砲手等處。依捉虎例。參量施賞之意。敢啓。傳曰。知道。
정조 7년
李得臣。以義禁府言啓曰。趙亨逵。杖六十收贖。告身盡行追奪。徒一年定配。功議各減一等。杖九十收贖。奪告身四等事草記批旨內。以徒一年定配減一等爲奪告身。何異於當初笞四十收贖。減一等爲附過還職乎。該律官照律。極涉無形。趙亨逵與律官。竝施徒一年定配之律事。命下矣。趙亨逵洪忠道文義縣德留驛。徒一年定配。而以議啓內辭意。具罪目依例發遣府羅將。押送配所。而該律官定配一款。令刑曹擧行。何如。傳曰。允。
정조 7년
大司諫南玄老。執義洪文泳。掌令洪宗藎安鼎大。持平李泰永洪秉益。副校理林濟遠。正言崔守魯。修撰鄭在信李太亨。副修撰林道浩啓曰。請黜置罪人鄭致達妻爲先還配海島。仍令王府。快正典刑。以洩神人之憤。請黑山島圍籬安置罪人龜柱。設鞫嚴問。快正王法。請物故罪人德相。亟施孥籍之典。答三司曰。不允。
정조 7년
大司諫南玄老。執義洪文泳。掌令洪宗藎安鼎大。持平李泰永洪秉益。正言崔守魯啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典趾賊等凶種之年未滿者。待其稍長。卽時邦刑。俾絶凶逆易種養禍之患。請楸子島荐棘罪人最中。更令王府。拿致設鞫。期於得情。快正王法。請亟寢煥億島配之命。仍令王府。加刑得情。快施王章。請湖西營獄散配諸罪人等放送及出陸減等之命。一竝還寢。仍令王府。設鞫嚴問。夬施當律。請島配罪人貞采。亟令王府。更爲設鞫。夬正王法。答兩司曰。不允。
정조 7년
掌令安鼎大啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請康津縣量移罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請金養淳。亟令王府。更爲設鞫。期於得情。請李義直。亟令王府。設鞫得情。快正典刑。請黑山島定配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。夬正典刑。請行副司直申尙權。亟施屛裔之典。答府曰。不允。第四件事第五件事第十件事。亟停勿煩。
정조 7년
正言崔守魯啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請大靜縣定配罪人聖中。放逐罪人有臣宗甲義駿。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。設鞫得情。快正王法。請還寢遠竄罪人安兼濟。放送之命。仍令王府。設鞫嚴問。期於得情。依律處斷。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。夬施當律。請巨濟府絶島安置罪人朴宗集。亟令王府。拿鞫得情。施以當律。請減死定配罪人德秀。亟令王府。更加嚴鞫。夬正王法。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔宗岳。放送罪人有源鄭聖休。亟令王府。更爲設鞫。期於得情。各施當律。請島配罪人崔光泰金天欽。亟令王府。設鞫得情。夬正典刑。請甲山府竄配罪人樂彬。亟令王府。設鞫嚴問。施以當律。請義翊。亟令王府。設鞫嚴問。期於得情。夬正王法。請還寢煥程發配之命。仍令王府。竝囚煥程煥九。嚴訊取服。各施當律。新除授司諫金和中。時在洪忠道忠州地。獻納趙錫穆。時在慶尙道尙州地。請竝斯速乘馹上來事。下諭。答院曰。不允。第三件事第五件事。亟停勿煩。下諭事。依啓。
정조 7년
癸卯九月二十八日卯時。上御誠正閣。內局提調承旨入侍時。內局提調鄭昌聖。行右承旨朴祐源。記事官李祖承。兼春秋金健修金鳳顯。以次進伏訖。上曰。今番小科會試京士參榜。不過三十餘人云。其果然耶。昌聖曰。然矣。臣於庚子式年。又叨試役。其時京士。不過三四十人。而今番亦如是。甚異事矣。上曰。卿旣入藥院。凡事必須修擧也。昌聖曰。臣新叨是職。不知裏面事。而以捧蔘一端言之。連送促關。尙不來納。外邑擧行。極爲駭忽矣。上曰。何間可以捧納耶。昌聖曰。可及於開月望間矣。祐源曰。臣方帶廚院副提調。以本院事。有仰達者矣。上曰。果何事也。祐源曰。貢獻事體。至爲嚴重。而全羅道進上柚子。乃是月令所封。則節序已過。尙不封進。雖緣未及爛熟之致。不可無警。全羅監司趙時偉推考。使之趁卽封進。何如。上曰。勿推。申飭。可也。出擧條命書傳敎曰。職務相妨。刑曹判書徐浩修許遞。今日政差出。又命書傳敎曰。政官牌招開政。仍命退。諸臣以次退出。
정조 7년
行都承旨沈豐之坐。行左承旨鄭念儉內閣進。行右承旨朴祐源坐。左副承旨李得臣坐直。右副承旨李亨元未肅拜。同副承旨趙興鎭坐直。注書李祖承仕一員未差。假注書朴能源仕直。事變假注書沈銖仕。
정조 7년
傳于李得臣曰。左承旨入侍。
정조 7년
朴祐源啓曰。禁衛營御營廳將官來言。今日本廳軍兵。日次私習云矣。敢啓。傳曰。知道。
정조 7년
以禁衛營習陣頉單子。傳于沈豐之曰。冬節不遠。明日習陣。依例爲之。
정조 7년
趙興鎭啓曰。明日次對。兩司無進參之員。除在外疏批未下外。呈告人員。竝待開門牌招。何如。傳曰。允。
정조 7년
傳于李得臣曰。召對爲之。
정조 7년
備邊司薦望。以李亨元爲義州府尹。
정조 7년
有政。吏批。判書金鍾秀在外。參判趙時俊進。參議金憙在外。同副承旨趙興鎭進。啓曰。判書金鍾秀。參議金憙。俱受由在外。小臣獨政未安。何以爲之。敢稟。傳曰。仍爲之。以李獻慶爲承旨。沈達漢爲兵曹佐郞。金命瑜爲典籍。權䎐爲肅川府使。義州府尹單李亨元。
정조 7년
兵批。判書李𡊠病。參判柳義養入直進。參議李致中。參知徐鼎修病。左副承旨李得臣進。司果李頤祥。
정조 7년
李得臣。以戶曹言啓曰。文昭殿碑閣。蠶壇碑閣。淨業院碑閣。追慕洞碑閣。流霞亭。依定式發遣本曹郞廳奉審。則文昭殿碑閣女防草一張。夫防草四張脫落。蠶壇碑閣夫防草二張脫落。淨業院碑閣夫防草二張。女防草一張。女瓦二張脫落。下排方甎一張破傷。追慕洞碑閣女夫瓦各十張。女防草三張。夫張防草十七張脫落。流霞亭女瓦三十張。夫瓦十六張脫落。南邊墻垣二間頹圮。千慕堂女瓦五張。夫瓦二張脫落。以上破傷處。分付各該司。使之卽速修改之意。敢啓。傳曰。知道。
정조 7년
沈豐之。以禁衛營言啓曰。本營哨官李樹。身病猝重。勢難察任。改差。何如。傳曰。允。
정조 7년
趙興鎭。以御營廳言啓曰。本廳騎士將李球。身病甚重。勢難察任。改差。何如。傳曰。允。
정조 7년
李得臣。以義禁府言啓曰。義州府尹李度默。肅川府使崔雲羽爲先罷黜。令該府拿問處之事傳旨。啓下矣。李度默時在任所。崔雲羽。以兼營將守令。亦在任所云。依例發遣府書吏。交代後。竝拿來。何如。傳曰。允。
정조 7년
行大司憲鄭一祥。大司諫南玄老。執義洪文泳。掌令洪宗藎安鼎大。持平李泰永洪秉益。副校理林濟遠。正言崔守魯。修撰鄭在信李太亨。副修撰林道浩啓曰。請黜置罪人鄭致達妻爲先還配海島。仍令王府。快正典刑。以洩神人之憤。請黑山島圍籬安置罪人龜柱。設鞫嚴問。快正王法。請物故罪人德相。亟施孥籍之典。答三司曰。不允。
정조 7년
行大司憲鄭一祥。大司諫南玄老。執義洪文泳。掌令洪宗藎安鼎大。持平李泰永洪秉益。正言崔守魯啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典趾賊等凶種之年未滿者。待其稍長。卽施邦刑。俾絶凶逆易種養禍之患。請楸子島荐棘罪人最中。更令王府。拿致設鞫。期於得情。快正王法。請亟寢煥億島配之命。仍令王府。加刑得情。快施王章。請湖西營獄散配諸罪人等。放送及出陸減等之命。一竝還寢。仍令王府。設鞫嚴問。夬施當律。請島配罪人貞采。亟令王府。更爲設鞫。夬正王法。答兩司曰。不允。
정조 7년
持平洪秉益啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請康津縣量移罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請金養淳。亟令王府。更爲設鞫。期於得情。請李義直。亟令王府。設鞫得情。快正典刑。請黑山島定配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。夬正典刑。請行副司直申尙權。亟施屛裔之典。答府曰。不允。第四件事第五件事第十件事。亟停勿煩。
정조 7년
正言崔守魯啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王府。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。設鞫得情。快正王法。請還寢遠竄罪人安兼濟放送之命。仍令王府。設鞫嚴問。期於得情。依律處斷。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。夬施當律。請巨濟府絶島安置罪人朴宗集。亟令王府。拿鞫得情。施以當律。請減死定配罪人德秀。亟令王府更加嚴鞫。夬正王法。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人有源鄭聖休。亟令王府。更爲設鞫。期於得情。各施當律。請島配罪人崔光泰金天欽。亟令王府。設鞫得情。夬正典刑。請甲山府竄配罪人樂彬。亟命王府。設鞫嚴問。施以當律。請義翊。更令王府。設鞫嚴問。期於得情。夬正王法。請還寢煥程發配之命。仍令王府。竝囚煥程煥九。嚴訊取服。各施當律。答院曰。不允。第三件事第五件事。亟停勿煩。措辭見上
정조 7년
大司諫南玄老疏曰。伏以。臣世躋泰運。月屆重慶。元子宮誕辰初回。溫文之質天降。岐嶷之儀日就。頌騰重輪。歡均八域。仍伏念。臣於屛蟄之中。忽伏承諫長除命。臣且惶且感。誠不知所以自措也。臣出入三司。前後二十有餘年。未曾出一言論一事。蓋緣臣文質無當。言辭拙訥。無足上下於當世之論故也。顧今大明中天。至治方隆。而凶徒難化。亂逆層生。世道無底定之期。識者有不寐之憂。此時言議之責。有倍於前日。而況臣跡本羈孤。與世齟齬。平居杜門。接人甚罕。凡於是非可否之間。一未嘗與聞。今雖欲明目張膽。極言竭論。其於風裁之蔑如。何哉。昨以闕啓。召牌嚴臨。怵畏義分。黽勉出肅。而顧此寡識之姿。實乏藉手之資。仍因蹲據。斷無是理。玆敢冒控短章。略陳私懇。伏乞聖慈。俯垂鑑諒。亟許鐫免。以安私分焉。臣於乞免之章。不宜贅及他說。而竊有區區憂憤之忱。敢此附陳。嗚呼。以舜繼堯。導一世於禮樂敎化之中。則宜無事於流放竄殛之典。而必四罪。然後天下咸服。何哉。蓋五十年雍熙之化。嵬乎難名。雨露之澤旣洽。霜雪之威未著。惟彼衆恭方命之徒。無所懲畏。此大舜所以不得不任刑者也。今我聖上。承先王五紀刑措之治。必明五刑弼五敎而後。民志可定。衆心可服。而乃欲以至仁至德。涵濡而化之。今殿下雖行高百王。學貫千聖。舜之所不能於繼堯者。殿下其可以能之乎。嗚呼。自乙丙以來。七八年之間。逆孽凶醜。跡接響應。如種下種子。莫可鋤去。此其故何也。凡治逆之道。嚴則難犯。寬則易縱。急則易制。緩則難治。干戚之舞。何以解平城之圍。一勺之水。何以滅輿薪之火乎。此其所以恩愈摯而亂愈熾。德愈隆而凶益肆者也。以殿下聖明。宜無所不燭其微。而猶不能廓揮乾斷。永除其本。不惟不快正邦刑。又從以肆赦之。如鄭妻之千妖萬惡。剮剔猶輕。而薄施近島之竄。竟開出陸之路。移置畿庄。食息自如。龜柱之元惡大憝。神人共誅。旣寢賜死之命。尙靳嚴鞫之請。偃處海島。禍根未祛。國榮卽亘萬古所無之逆。沮遏大計。謀危宗社。實爲諸賊之巨魁。而尙且臥死牗下。未施孥戮之典。加以樂純之凶譎濫滑。樂彬之妖慝貪黷。而兄弟叔姪。表裏和應。同惡相濟。國家何負於渠。而其窮凶極逆。乃至於此。或載頭而死。或竄配而止。其可曰國有法乎。德相假托儒名。附麗權凶。至於四字之凶言。陰助沮遏之賊謀。論其罪惡。與國榮。一而二二而一者也。澤泓之極逆。而窩窟則德相也。仁京之凶賊。而根柢則德相也。孥籍之典。斷不可已。煥億之甘心賣叔。投身附賊。註釋凶疏。誑惑群心。煥九煥程之脈絡咸湊。逆節畢露。究覈之道。惟在於是。一竝嚴鞫得情。明正典刑。烏可緩也。逆澤凶白之投進凶疏。前唱後應。訊庭咆喝。詬天罵日。旣捧結案之後。遽至徑斃之境。大失王章。益激輿憤。而噫。彼最中。執手申托於逆澤。合謀行貨於凶白。此疏獨知之說。旣發賊招。謹悉書疏之言。又出囚供。嚴訊正法。在所當急。湖凶海孽。次第煽亂。或杖或配。俱失大寬。而至於海獄。臣待罪西邑時。參聞査事者也。瑞集投贈之詩。亨夏告由之文。同出凶肚。昭著逆情。人心之陷溺。遐俗之詿誤。至於此極。渠輩雖曰孤雛腐鼠。終不可不嚴防。而痛絶之也。噫嘻。國家刑章。莫嚴於懲逆。當世切務。莫急於杜亂。而王綱太恢。天討久稽。連章累啓。便成袖中之故紙。經年閱歲。看作臺端之例語。而殿下之賜批。亦不過已諭二字而止耳。殿下此敎。所以示靳允之意。而惟彼合辭中。諸賊有千萬狀。必誅之罪。無一半分可貸之理。則一味相持。又何爲而至於此哉。伏願聖上。軫世道方來之憂。念刑法必正之道。亟從三司之請。悉擧諸賊之誅。以洩神人之憤爲。答曰。省疏具悉。所陳已諭於諸批。爾其勿辭察職。
정조 7년
癸卯九月二十九日卯時。上御誠正閣。左承旨入侍時。行左承旨鄭志儉。記事官李祖承。兼春秋金健修金鳳顯。以次進伏訖。上曰。檢校直提學。旣遞本職。自可專意閣務矣。志儉曰。職務旣無相妨之處。可以專意矣。上曰。然則閣誌釐正之役。必當速就矣。志儉曰。然矣。仍命退。承史以次退出。
정조 7년
癸卯九月二十九日申時。上御誠正閣。坐直承旨入侍時。同副承旨趙興鎭。假注書朴能源。記注官金鳳顯。記事官尹行任。以次進伏訖。上曰。先來軍官入來與否。知入。賤臣承命出。以未及入來回奏。上曰。藥房提調入侍。賤臣承命出。與藥房提調鄭昌聖偕入進伏。上曰。今日入來陪持。閤門外待令。仍命書傳敎曰。瀋京與北京。程道半不及焉。先來三人之無一人入來。前所未聞。或落留於灣府。或落留於肅川。自此先來之法。已之無妨。揆以國體法綱。萬萬寒心。灣尹之無一字狀啓。肅倅之無一言報營。俱甚駭然。義州府尹李度默。肅川府使崔雲羽爲先罷黜。仍令該府。拿問處之。道內之事。監司曰不知可乎。平安監司李性源。緘辭從重推考。先來軍官及譯官等。令本道監營。星火捉送刑曹。仍令刑曹。嚴刑一次。邊遠勿限年散配。灣尹有闕之代。今日內議薦。待下批使之待明朝辭朝。又命書傳敎曰。卿等一行。當暑渡遼。俱得無事抵瀋。甚覺多幸。況所被恩禮。極其款洽。在使事生色不些。朝廷方以謝恩之意。別遣使臣。拜表期日。亦已諏吉。擬俟卿等還朝。面商表文措語。然後齎付使行。卿等入京日字。當在何間。出柵後。必須趲程。趁來月旬間反面事。回諭于瀋陽聖節兼問安正使處。仍令箕伯。星火傳及灣尹。又命書榻敎曰。政官牌招開政。仍命退。諸臣以次退出。
정조 7년
癸卯九月二十九日酉時。上御誠正閣。召對入侍時。參贊官李得臣。侍讀官林濟遠。檢討官林道浩。待敎尹行任。假注書朴能源。記注官金健修金鳳顯。以次進伏訖。上命讀國朝寶鑑。濟遠讀自二十九編第七板。止三十編七板。行任自八板。止九板。得臣讀自十板。止第十卷三十一篇五板。上命陳文義。濟遠曰。此鄭汝立獄事顚末也。從古逆獄何限。而情狀之妖惡。未有如汝立之獄。臣請援古而證今可乎。汝立之假托儒名。多聚徒黨。正如德相之所爲。海西諸賊之表裏糾結。正如亨夏輩所爲。池涵斗之譸張妖言。誑惑人心。正如仁邦輩所爲。畢竟汝立之田間自殺。又與德相之獄中徑斃。大同少異。而宣廟所以處之者。施汝立。以戮尸孥籍之典。若於其時。只以海西諸賊。草草勘斷。而自殺後。極律終不快施於汝立。則當未免失刑之歸。祖宗三尺。固如是嚴重矣。近者德相之啓。許久爭執。尙此靳持。此固今日三司。不及於宣廟朝三司之致。而殿下之用法。得無有乖於列朝已行之典乎。此等處正好監念矣。上曰。前後兩賊之事。可謂節節相符。追律之不施。以有先朝受敎故耳。爾言甚切實。實是近來三司中。所未聞者也。下番亦陳之。道浩曰。壬辰倭亂。是前古所無之變也。秀吉之暗地排布。使人窺覘。形跡狼藉。悖書中至有直犯上國之語。而我國邈然不知。但以水路迷昧。不許送使等語。泛然答之。此其故無他。伊時昇平日久。諸臣多忽於邊情而然也。自前古有國者。雖當無事之時。不以無事懈心。恒念陰雨之戒。預究備禦之策。臣謂每於此等處。深加留念。內而備邊司。外而邊臣。時下飭勵之敎。凡係邊務戎政。毋得少忽。宜矣。上曰。所陳。好矣。閣臣亦陳之。行任曰。宣廟二十二年。日本國獻孔雀。宣廟命放之海島。比唐之受新羅鸚鵡。宋之畜交趾麒麟。大有光焉。不啻霄壤之斯判。猗歟盛哉。大聖人不貴遠物之意也。不待周臣之諫旅獒。允邁漢帝之却良馬。書之簡策。作爲貽謨。伏願聖上體念焉。上曰。所陳。好矣。參贊官亦陳之。得臣曰。先朝法制如是。故令行禁止。今則百度懈弛。庶務癏曠。雖以聖上董飭之勤。而無其效。以今日先來一事言之。誠萬萬可駭。如是而尙可謂緩急之可仗耶。伏願殿下。留意於董飭之政焉。上曰。所陳。好矣。仍命退。諸臣以次退出。
정조 7년
行都承旨沈豐之坐直。行左承旨鄭志儉內閣進。右承旨李得臣坐。左副承旨李在學坐。右副承旨李獻慶坐直。同副承旨趙興鎭坐。注書李祖承仕直一員未差。假注書鄭東觀仕。事變假注書沈銖仕。
정조 7년
傳于沈豐之曰。大臣備局堂上引見。
정조 7년
傳于李在學曰。禮房承旨。馳詣宗廟景慕宮奉審。摘奸以來。
정조 7년
沈豐之啓曰。御營將官來言。今日本廳軍兵。日次私習云矣。敢啓。傳曰。知道。
정조 7년
傳于李得臣曰。右承旨與禮曹判書入侍。
정조 7년
朴能源拿處。代鄭東觀爲假注書。
정조 7년
沈豐之啓曰。左尹李柱國。以厲祭獻官。今方受香出去矣。所授御營大將命召及兼帶右捕將命召及大將牌傳令牌。來請還納。何以爲之。敢稟。傳曰。仍佩往來。
정조 7년
沈豐之啓曰。御營大將李柱國所授命召及兼帶右捕將命召及大將牌傳令牌。仍佩往來事。命下矣。將兵之任。不可一刻無摠察之人。捕將則在前如此之時。有他邊大將兼察之例。今番則何以爲之乎。敢稟。傳曰。御將則訓將兼察。捕將則左大將兼察。
정조 7년
沈豐之啓曰。御將。訓將兼察。捕將。左大將兼察事。命下矣。訓鍊大將具善復。左邊捕盜大將徐有大。卽爲牌招聽傳敎。何如。傳曰。允。
정조 7년
傳于沈豐之曰。雨勢不止。敎場泥濘可悶。該營主將受香在郊外。以此以彼。宜念將卒俱便之方。明日習陣停止事。分付御營廳。
정조 7년
傳于沈豐之曰。雨勢不止。許多武士。必有未盡才之嘆。柳葉箭減一巡事。分付。
정조 7년
傳于李在學曰。以副修撰李東郁牌不進罷職傳旨。傳曰。只推。
정조 7년
備忘記。義州府尹李亨元下直。長弓一張。長箭一部。片箭一部。筒兒一箇賜給。
정조 7년
以刑曹都囚徒。傳于李得臣曰。韓宗祉不過申飭後。勿如是之意。嚴飭。定配特爲分揀。仍卽放送。
정조 7년
傳于沈豐之曰。擧條何等莫重。而上敎措語及諸臣所奏。漏却上款語。當該注書。爲先從重推考。該房承旨推考。此擧條更爲簡通。修正入啓。此等小事。不能審愼。致有此多少下敎。設置政院。將焉用哉。政院事萬萬寒心矣。
정조 7년
傳于李獻慶曰。京畿湖西年分狀啓。纔纔來到。次第判決。而湖南關東年分。尙不聞。程道雖有遠近。不可一任其遲滯。令廟堂催促關。一體催促。
정조 7년
以備邊郞拿問傳旨。傳于李獻慶曰。委折更爲査實。日暮前入啓云。而中間遲滯。致此侵夜徹。然則非備郞之罪。此傳旨勿施。堂上推考。承旨推考。亦爲勿施。當該守門中官。令該府拿問。嚴加罪目。見判付頒布。默無一言提醒。當該傳命司謁。過齊後嚴處。次令伋司囚禁。職在喉舌。判付措語。如是差了。而初不警咳。但捧傳旨。惟見之意。果安在哉。坐直承旨竝從重推考。
정조 7년
趙興鎭。以禮曹言啓曰。卽接二元陵參奉所報。則本陵陵上莎草。自今月二十日以後。亦無他頉云矣。敢啓。傳曰。知道。
정조 7년
李在學。以禮曹言啓曰。今此御詩。自慕華館詣闕時。盛龍亭。具儀仗。進詣仁政殿殿內。使臣親奉傳授於承旨。以承傳色內入之節。依戊戌年皇筆奉來時例。擧行。何如。傳曰。允。
정조 7년
李在學。以禮曹言啓曰。今此回還使齎奉御詩出來時。自各該道。別定差使員。具龍亭儀仗迎侯事。自備局已爲發關知委矣。御詩到迎恩門後。當有迎接節次。故取考謄錄。則戊戌年皇筆出來時。本曹堂上郞廳各一員。禮貌官二員。先詣慕華館。與使臣一體陪來。而黃幄次黃屋龍亭黃儀仗鼓吹陳列。忠贊衛當部官員義禁府郞廳淸道人部將考喧軍士前導及道路修掃鋪黃土等事。竝令各該司擧行矣。今亦依他擧行。何如。傳曰。允。
정조 7년
沈豐之。以兵曹言啓曰。來十月初二日大駕詣宗廟展謁省牲器時。何營軍兵隨駕。何營軍兵留陣。而禁軍馬步軍。幾番幾哨磨鍊乎。敢稟。傳曰。訓將以內外各營及三營馬步軍兵。各留十名。都領隨駕。禁軍與入直二番隨駕。留陣置。
정조 7년
沈豐之。以兵曹言啓曰。今九月三十日堂下武臣等朔試射時。闕內入直訓鍊都監把摠哨官及銅龍門入直禁衛營把摠哨官等。以先射人員。代直出射之意。敢稟。傳曰。與外營有異。是默卷。今番則置之。
정조 7년
沈豐之。以兵曹言啓曰。今日堂下武臣朔試射柳葉箭。依下敎減一巡畢試。片箭試取之際。雨勢漸緊。日已迫暮。鐵箭及騎芻。難以試取。今姑停止。無故日繼試之意。敢啓。傳曰。知道。
정조 7년
李在學。以弘文館言啓曰。副修撰李東郁。旣有只推之命。卽爲牌招察任。何如。傳曰。允。
정조 7년
趙興鎭。以改修都監儀軌廳郞廳。以都提調意啓曰。本都監儀軌。今已修正粧䌙。江華史庫春秋館禮曹等處。所上件分送之意。敢啓。傳曰。知道。
정조 7년
修撰鄭在信疏曰。伏以。臣八耋老母。素患沈痼之病。當此寒節。猝添泄痢之症。飮啖痰却。氣息凜綴。臣是獨身。無他扶護。急足纔到。促臣歸省。臣自聞此報。心神飛越。按住不得。玆敢短章哀籲。徑尋鄕路。伏乞聖慈。亟遞臣所帶之職。以安私分。仍治臣擅行之罪。以肅朝綱焉。省疏具悉。爾其勿辭。往護母病。
정조 7년
癸卯九月三十日午時。上御誠正閣。右承旨與禮曹判書入侍時。禮曹判書徐有隣。行右承旨朴祐源。記事官李祖承。記注官金健修。記事官尹行任。以次進伏訖。上曰。宗廟北神門動駕前例。卿或知之乎。有隣曰。臣未及知之矣。上曰。太宗朝孝宗朝及先朝甲子。已有前例。考見儀軌。則可知之矣。命書傳敎曰。再明日冬享大祭。傳香後躬詣太廟展謁。省牲省器。該房知悉。又命書傳敎曰。右承旨許遞。前望單子入之。待下批牌招察任。書訖。命退。諸臣以次退出。
정조 7년
癸卯九月三十日未時。上御誠正閣。同副承旨入侍時。檢校直閣徐鼎修。同副承旨趙興鎭。記事官李祖承。兼春秋金健修。記事官尹行任。以次進伏訖。上曰。昨日先來軍官之無一人入來者。此係紀綱所在。誠極駭然矣。興鎭曰。如有實病。則或一二人落後。而亦有該邑報辭。例也。至於今番事。則未之前聞也。上曰。御詩之頒。如意之錫。皆出格外優待使臣。無異內服。彼中恩禮。可謂曠絶矣。鼎修曰。以使臣狀啓觀之。實是無前之特恩矣。仍命退。諸臣以次退出。
정조 7년
行都承旨沈豐之坐。行左承旨鄭志儉坐。右承旨李得臣坐直。左副承旨李在學坐直。右副承旨李獻慶坐。同副承旨趙興鎭病。注書李祖承仕一員未差。假注書鄭東觀仕直。事變假注書沈銖仕。
정조 7년
沈豐之啓曰。同副承旨趙興鎭。今日不爲仕進。卽爲牌招。何如。傳曰。待開門牌招。
정조 7년
傳于李得臣曰。右副承旨與輪對官入侍。
정조 7년
沈豐之啓曰。明日大駕詣宗廟。入齋室後。王大妃殿。惠慶宮問安。何承旨進去乎。敢稟。傳曰。右承旨進去。
정조 7년
傳于沈豐之曰。諸承旨持公事入侍。
정조 7년
以掌令洪宗藎牌不進罷職傳旨。傳于李獻慶曰。只推。
정조 7년
以副修撰李東郁牌不進罷職傳旨。傳于李在學曰。只推。
정조 7년
李獻慶啓曰。兩司諸臺引避退待。已至經宿。尙未處置。事甚未安。大司憲鄭一祥。掌令洪宗藎。竝卽牌招。以爲處置之地。何如。傳曰。允。
정조 7년
傳于李獻慶曰。明日動駕。侍衛不可不備員。兵曹參知徐鼎修本職許遞。前望單子入之。摠管中在外及陣上進去人竝許遞。前望單子入之。
정조 7년
兵曹參知前望單子入之。鄭存中落點。
정조 7년
摠管前望單子入之。副摠管尹坊。都摠管海溪君落點。
정조 7년
以結城縣監韓德厚拿處傳旨。傳于李獻慶曰。此時民事。往來有弊。分揀。
정조 7년
傳于李得臣曰。發遣吏郞。淸齋與否。摘奸以來。
정조 7년
傳于趙興鎭曰。課講入侍。
정조 7년
以掌令洪宗藎牌不進罷職傳旨。傳于李得臣曰。只推。
정조 7년
李在學啓曰。明日動駕。兩司侍臣無進參之員。掌令洪宗藎旣有只推之命。待開門牌招。以爲進參之地。何如。傳曰。允。
정조 7년
沈豐之。以司僕寺內乘。以一二提調意啓曰。明日擧動時。本寺正當爲進輿差備。而正李魯春受由在外。今姑改差。其代令該曹口傳差出。以爲差備之地。何如。傳曰。允。
정조 7년
李在學。以弘文館言啓曰。副修撰李東郁旣有只推之命。卽爲牌招察任。何如。傳曰。允。
정조 7년
李在學。以訓鍊都監言啓曰。本局別將具敍五。身病甚重。勢難察任。改差。何如。傳曰。允。
정조 7년
李在學。以訓鍊都監言啓曰。明日宗廟擧動時。內外各營及三營馬步軍兵。各留十名出用事。自兵曹節目啓下矣。金虎門軍一百名內。二十名宮墻新築處把守。十名留營。其餘七十名。弘化門軍一百名內。八名宮墻把守。十名留營。其餘八十二名。集賢門軍四十名。廣智營軍五十名。南營馬軍五十名。北營標下軍四十名。軍餉色軍二十名。新營軍二十名。下都監軍三十名。各留十名。竝皆除出。各其將官率領赴陣。而待標信出用。還宮後還入直之意。敢啓。傳曰。知道。
정조 7년
沈豐之。以禁衛營言啓曰。今十月初二日宗廟擧動時。依兵曹啓下節目。銅龍門入直鄕軍一百十四名內。貳極建陽銅龍等三門。各留十名。元入直將官率領仍直。西營入直鄕軍四十名內。各除營入直十名。新營入直騎士二十五人。京標下軍二十八名。鄕軍三十七名內。各除營直十名。元入直將官率領仍直。其餘軍兵。各該將官。領赴訓鍊都監都領陣。而竝待標信擧行。還宮後還入直之意。敢啓。傳曰。知道。
정조 7년
李在學。以御營廳言啓曰。今十月初二日宗廟擧動時。依兵曹節目。東營集春營入直鄕軍一哨內。字內宮墻把守軍二十名及營直各留十名。實七十名。騎士二十五人內。營直十人除。實十五人。新營入直鄕軍一哨內。營直十名除。實九十四名。及各色京標下軍二十四名。各其將官。領赴訓鍊都監都領陣。而東營集春營入直馬步軍兵。待標信擧行。還宮後竝還入直之意。敢啓。傳曰。知道。
정조 7년
李在學。以戶曹言啓曰。慶熙宮差備內外。依定式。發遣本曹正郞韓大裕與衛將朱大賢。眼同奉審後。有頉各處。別單書入。而修改則依前傳敎。待明春擧行之意。敢啓。傳曰。知道。
정조 7년
李得臣。以漢城府言啓曰。今癸卯式年。京中及八道戶口摠數。依定式區別書入。而濟州三邑帳冊。亦爲趁期上來。本道元戶口中。同爲磨勘。昨年獻民數時。濟州三邑民數。未及上來。故待其上來。追後添錄之意。草記。蒙允矣。今纔上來。獻民數冊中。添錄以入之意。敢啓。傳曰。知道。
정조 7년
李獻慶。以刑曹言啓曰。當該傳命司謁。過齋後嚴處次。令攸司囚禁事。命下矣。依傳敎。司謁白景煜爲先嚴囚之意。敢啓。傳曰。杖一百收贖放送。
정조 7년
行副司直李在簡疏曰。伏以。臣喪制甫闋。恩除荐降。又伏奉京兆晉擢之命。如臣不孝無狀。何以得此於聖明。聞命驚惶。五內摧咽。誠不知措躬之所也。仍伏念。臣父遭遇兩聖。致位崇顯。每以名位過隆。國恩未報。敎誡子姪。寤寐如結。及夫臨殁。恩數曠絶。旣命賤臣。入闕將歸。特頒珍劑。俯詢症形。隆眷異渥。逈出常格。闔門感祝。隕結難酬。秖緣臣獲罪神明。竟遭禍故。餘殃未艾。繼失所恃。俯仰穹壤。靡所憑依。四載血泣。世念灰冷。迺者中月未除。恩資忽加。循省賤分。神情爽惑。感戴洪私。涕淚無從。噫。超資陞秩。有國重典。或以勞勩之可紀。或以才德之可取。非此數者。上不可以虛授。下不可以冒受。顧臣謭劣。偏荷洪造。濫躋宰列。涯分已溢。八座峻班。夢想豈到。而特以通籍之稍久。苟然備擬。終致誤恩。臣雖欲貪榮戀寵。强顔冒進。其於玷名器而駭物情何哉。今臣之所仰恃爲命者。惟我聖上也。追先臣未卒之志。念古人移孝之義。生死向前。以圖萬一之報。是臣夙宵所矢心。而臣本庸愚不肖。無能爲役於先臣。矧今精力暴衰。未足自效於器使。臣若不自量度。唐突冒據於卿月之列。則負乘之災。可立而俟。孤聖朝簡拔之渥。貽私門墜落之譏。此又臣之所大恐也。職名雖幸遞解。資級不宜仍冒。私心悚蹙。歷月靡定。玆敢略入文字。悉暴衷懇。伏乞聖慈。俯賜矜諒。亟命收還臣新授資秩。以重公器。以安私分焉。臣於治疏將上之際。伏聞夜下傳敎。有別雲劍特爲點下。使之明日謝恩之命。臣於是。寸忱益激。感淚自零。固當竭蹶趨肅。以伸戀慕之誠。而悲苦之情。如右所陳。恩命之下。不得祗承。臣尤死罪。答曰。省疏具悉。陞資實循銓選久次。卿其勿辭行公。
정조 7년
癸卯十月初一日卯時。上御誠正閣。右副承旨與輪對官入侍。諸承旨持公事。同爲入侍時。行都承旨沈豐之。右承旨李得臣。左副承旨李在學。右副承旨李獻慶。假注書鄭東觀。記注官金鳳顯。記事官尹行任。成均館典籍鄭篆。承文院校檢邊聖遇。右通禮金樂洙。奉常判官安策。校書校理柳煥德。以次進伏訖。上曰。各房無公事乎。豐之曰。廳坐時已爲入啓。故別無公事矣。上曰。輪對官以次進前。奏職姓名可也。篆進伏。奏職姓名訖。上曰。汝何時爲虛司果乎。篆曰。丁酉年登科。戊戌年爲虛司果矣。上曰。有所懷乎。篆曰。無矣。聖遇進伏。奏職姓名訖。上曰。有所懷乎。聖遇曰。無矣。樂洙進伏。奏職姓名訖。上曰。有所懷乎。樂洙曰。無矣。策進伏。奏職姓名訖。上問職掌。策曰。菜園色矣。上問遺在。策曰。正租遺在一百四石七斗五升矣。上問近日有何釐正之事乎。策曰。小小釐正之事。與提調相議爲之矣。上曰。有所懷乎。策曰。無矣。煥德進伏。奏職姓名訖。上曰。有所懷乎。煥德曰。無矣。輪對官以次先退。上曰。明日出宮門路。以協陽門爲之。因命退。承史以次退出。
정조 7년
癸卯十月初一日辰時。上御誠正閣。禮房承旨入侍時。右承旨李得臣。假注書鄭東觀。記注官金鳳顯。記事官尹行任。以次進伏訖。上命書傳敎曰。前後疏批。筵敎何等丁寧。而又復有此乞退之章。果有甚所執。重臣近來情地。不可與向日。同日而語。連因事會之迫隘。亦旣出肅於戶兵之長。才又行政於東銓。如是甄拔之際。予亦不已勞乎。到今重臣處義。惟在時往時來四字。決不宜更提先天之事。殆若後悔者然也。此而例批。前功可惜。行吏曹判書金鍾秀從重推考。辭疏還給。見今大政。只隔兩箇月。仍令注意行政之方。此後此重臣乞退之疏。政院切勿捧入。該道亦勿上送。書訖。因命退。承史以次退出。
정조 7년
癸卯十月初一日巳時。上御誠正閣。抄啓文臣課講入侍時。檢校直提學徐浩修。一直提學鄭志儉。行都承旨沈豐之。左副承旨李在學。假注書鄭東觀。記事官金龍顯。記注官金鳳顯。以次進伏訖。上曰。藥房提調入侍。賤臣出。與鄭昌聖偕入進伏。自李儒修至尹行任。以次進講訖。上曰。年少文臣。全不致意於經義。良可歎也。上曰。坐直誰也。在學曰。臣與右承旨李得臣伴直矣。因命退。諸臣以次退出。
정조 7년
癸卯十月初一日酉時。上御誠正閣。坐直承旨入侍時。左副承旨李在學。假注書鄭東觀。記注官金鳳顯。記事官尹行任。以次進伏訖。上曰。發遣吏郞。淸齋與否。摘奸以來。賤臣承命出傳。命書傳敎曰。飭已施矣。前大司諫尹塾給牒敍用。上曰。朔書榜改修整以入。賤臣承命出。已而命退。承史以次退出。
정조 7년
行都承旨沈豐之坐。行左承旨鄭志儉坐。右承旨李得臣坐。左副承旨李在學坐。右副承旨李獻慶坐直。同副承旨趙興鎭坐直。注書李祖承仕。注書一員未差。假注書金孝建仕直。事變假注書沈銖仕。
정조 7년
上詣宗廟。入齋室後。奎章閣政院玉堂藥房問安。答曰。知道。
정조 7년
李獻慶啓曰。兩司諸臺。引避退待。已至多日。尙未處置。而掌令洪宗藎。以侍臣旣入闕中。不爲處置。徑先出去。事甚未安。推考警責。仍卽牌招。大司憲鄭一祥一體牌招。以爲處置之地。何如。傳曰。允。
정조 7년
傳于李獻慶曰。都承旨馳詣宗廟。奉審摘奸以來。
정조 7년
以抄啓文臣尹行任連二次居不。推考傳旨。傳于李在學曰。分揀。
정조 7년
以朴能源囚單子。傳于李獻慶曰。分揀放送。
정조 7년
沈豐之啓曰。假注書鄭東觀。身病猝重。勢難察任。今姑改差。何如。傳曰。允。
정조 7년
傳于李獻慶曰。坐直承旨入侍。
정조 7년
傳于趙興鎭曰。召對爲之。
정조 7년
趙興鎭啓曰。明日生進唱榜時。侍臣當爲進參。而執義洪文泳。掌令安鼎大。持平李泰永洪秉益。正言崔守魯引避退待。正言洪樂恒疏批未下。掌令洪宗藎牌不進罷職傳旨。纔已捧入。司諫金和中。獻納趙錫穆俱在外。兩司侍臣。無進參之員。何以爲之。敢稟。傳曰。違牌臺諫。更爲牌招。
정조 7년
傳于趙興鎭曰。四鼓已屆。勿以日寒。草草成禮之意。傳于獻官。酌則灌瓚獻酌。皆加坫事。亦爲傳之。佾舞工人等禮畢後。獻官親執分饋餕餘酒事一體傳之。
정조 7년
以禁府囚徒。傳于李獻慶曰。日寒斗緊。時囚中李邦城汰去放送。宋銓崔道彬徐範修開坐間保放。金德老削職放送。金聲訥令內府決杖次付過放送。趙武範不過無情之犯。罷職放送。韓商新。仍皆令卽爲擧行。形止撤漏前草記。
정조 7년
以刑曹囚徒。傳于李獻慶曰。旣非死囚。則當此極寒。宜有軫恤之擧。輕囚中權漢復金載夏車雲䎘趙雲翼高瀛高瞻李弘濟洪聖郁鄭學溫安聖輔等十名保放。待日稍暖。開坐決處。保放諸囚。卽爲擧行。形止撤漏前草記。
정조 7년
吏曹口傳政事。以沈達漢爲典牲主簿。
정조 7년
癸卯十月初二日辰時。上詣宗廟擧動入侍時。行都承旨沈豐之。行左承旨鄭志儉。右承旨李得臣。左副承旨李在學。右副承旨李獻慶。同副承旨趙興鎭。注書李祖承。假注書鄭東觀。記注官金鳳顯。記事官尹行任。以次侍立。上具翼善冠衮龍袍。乘輿出協陽門。左通禮啓請乘輦。上御輦出敦化門外。百官以黑團領祗迎後。以次隨駕。上詣太廟入齋殿。具冕服詣板位。行四拜禮。百官朝服入就位。行四拜禮。上曰。廟司提調戶禮判入侍。而戶判若不隨駕。則次堂入來。可也。賤臣承命出。與李徽之尹東暹徐有隣尹師國偕入。上陞殿內。自第一室至十四室。以次奉審。第十室明聖王后。丙辰上尊號冊寶奉審訖。詣省器位。親行省器。因詣永寧殿。都提調徐命善進曰。殿庭稍間。請御步輦。上曰。置之。詣板位行四拜禮。百官行禮如初。上陞殿內。以次奉審。第八室昭憲王后甲子乙未兩年冊寶奉審訖。上還齋殿。具遠遊冠絳紗袍。執圭以出。詣省牲位。親行省牲時。上曰。掌牲令行步遲緩。擧措駭妄。問名以入。豐之曰。典牲主簿韓商新矣。上曰。近來具僚雖曰怠慢。新進之人。焉敢如是倨傲。不待傳旨。令該府直捧囚單子。可也。命興鎭書榻敎曰。典牲令韓商新爲先汰去。令該府拿處。其代口傳差出。興鎭曰。司僕寺正李頤祥祗迎之際。擧措顚錯。事甚未安。推考。何如。上曰。依爲之。出擧條上曰。初獻官入侍。鄭存謙進伏。上曰。大享攝儀。在予追遠之心。實有如不祭之歎。卿等虔誠將事。另飭諸執事。各別淸齋。從後摘奸。若或有現發之事。其罪當加於掌牲令。以此意預爲指揮。可也。存謙曰。聖敎至此。臣等敢不惕念擧行乎。早朝動駕。日氣稍寒。聖體。若何。上曰。一樣矣。上入齋殿。具翼善冠衮龍袍。乘輿出至廟門。命廟司入侍下敎曰。殿內修掃之節。太不致潔。常時若能檢飭。豈有如是之理乎。鄭東敎旣是久任。則尤焉敢如是怠忽。此後另加惕念。無犯罪過。可也。上曰。還宮後都承旨詣太廟。祭物祭器祭井。諸執事。奉審摘奸以來。因駐輿。命入樂工。服色親爲看品後。上曰。戶郞入侍。韓大裕進伏。上曰。樂工服色。雖難改備。衣縫之綻裂。皮弁之傷破。次次修改。可也。上出洞口外。御輦還宮。下敎曰。侍臣班次。不能成列。此後該房嚴飭。可也。至敦化門內。上降輦乘輿。由協陽門入。諸臣以次退出。
정조 7년
癸卯十月初二日酉時。上御誠正閣。坐直承旨入侍時。同副承旨趙興鎭。假注書金孝建。記注官金鳳顯。記事官尹行任。以次進伏訖。上曰。聞關北亦判大歉云。唉彼遠民。何以聊生。每一念及。寢食靡安。承旨亦聞北關消息否。興鎭曰。臣亦聞知。而姑無流離之患云矣。上曰。明春賑恤。各別申飭。然後可免捐瘠之嘆。而丙申年差遣御史監賑。而亦無實效。可勝歎哉。仍命退。承史以次退出。
정조 7년
癸卯十月初二日酉時。上御誠正閣。召對入侍時。直提學鄭志儉。參贊官李獻慶。侍讀官林濟遠。檢討官李太亨。假注書金孝建。記注官金鳳顯。記事官尹行任。以次進伏訖。上命讀寶鑑。濟遠等讀自三十一篇第六板是月初三日倭入京城。止二十九板爲固守計訖。上曰。玉堂上下番。各陳文義。可也。濟遠曰。此壬辰顚末也。以當時兵力言之。出征上將兵。不過八千人。比之今日兵力。縣然不及。而以當時人物言之。李舜臣之巨濟一捷。固奇偉矣。至如高敬命趙憲郭再祐等。非有官守之責。而徒以忠義。激礪士民。兩湖之不至糜滅者。正賴義兵之力。雖不幸而兵敗身死。其忠肝義膽。有足以挽回國脈。激起士氣。不待天兵之來。已有克復之望。列朝所以培養興起者。槪可見矣。如使此等人。早見用於當時。則庶幾有朱子所謂潛消禍本。逆折奸萠之望。而其在平世。擯棄流落。不幸而始著節義。終古如此之時。成大功立大節者。多在於人主不識面目之中。此非臣臆說。朱子戊申封事中。論節義一疑。已具此意矣。雖在今日。萬戶僉正之中。安知無李舜臣趙憲乎。必於疎遠之中。卑微之處。搜攬人才。深有望於聖明也。上曰。好矣。太亨曰。掖庭司僕員役之扈從義州。終始不離者。後雖錄功。而終不任以職事。此可見祖宗朝盛德事矣。蓋於伊時。從臣無多。獨此三數人。終始扈從。則其艱險萬狀。盡忠效勞可知矣。然而近習卑微之人。有功則可紀。有勞則可賞。而至於朝廷官爵。則未嘗以私焉。聖德如此。臣實欽仰感服。伏願於此等處。留心監法焉。上曰。閣臣亦陳文義。志儉曰。壬辰之亂。土崩瓦解。國勢更無餘地。豈有回復之望。而猶得重恢。厥有由矣。畢竟克捷。雖賴天兵之力。而天兵未出之前。義兵四起。命令通行。恢復之形已成矣。此卽人心未去之故也。大抵人心之去不去。天命隨之。人心已去。則國雖豫安。而危亡可待。人心不去。則雖有敵國外患。其國豈有終亡之理乎。易曰。安而不忘危。存而不忘亡。其亡其亡。繫于包桑。況昇平日久之時。尤宜深憂遠慮。而固國之道。不在兵力。而在於人心。陰雨之備。雖不可不務。而莫若固結人心之爲上也。伏願體念焉。上曰。好矣。上曰。參贊官亦陳文義。獻慶曰。閣臣所奏得人心之說甚好矣。壬癸之亂。終能克復者。專由於列聖朝深仁厚澤。固結人心也。不如此則雖有皇朝援兵。豈易得力也。況草野之義旅群起。朝廷之人才盛多。一心協力。終成中興之烈。此亦由於列聖朝培養作成之效也。固結人心。培養人才。實爲維持鞏固之術。此皆殿下之所當體念處也。上曰。東邦忠義。則雖有可尙。而武力則本不成樣。故或値兵興之時。則便成土崩之勢。甚可悶也。濟遠曰。近年以來。京而三軍門之設置。外以各營閫之操鍊。皆是陰雨之意也。比諸向來。雖謂之有備可矣。邦榮曰。龍蛇之亂。在於數百年昇平之餘。故兵備解弛。雖不免土崩瓦解。而因此懲創。始爲陰雨之備。軍門養兵之法出矣。近來都下軍兵。頻頻習陣。固可謂精鍊。而外方則屢經災荒。操鍊稀闊。不免抛棄。誠可悶慮。帥臣習操。或間年一行。未有實效。徒爲民弊。若使各其邑。依官門聚點之規。頻頻鍊習。則似有詰戎之效矣。上曰。下番纔經洪忠道京試官矣。湖中士習。與科場果。何如耶。太亨曰。科場不至亂雜。而士習則無異前日。故多般曉喩。亦爲嚴飭矣。上曰。沿路民事。何如。太亨曰。沿路所見。多有慘然處。聞文義燕歧西原等邑。則亦不至大無云矣。上命退。諸臣以次退出。
정조 7년
行都承旨沈豐之坐。行左承旨鄭志儉坐。右承旨李得臣坐。左副承旨李在學坐直。右副承旨李獻慶坐直。同副承旨趙興鎭坐。注書李祖承仕。注書一員未差。假注書金孝建仕直。事變假注書沈銖仕。
정조 7년
傳于李獻慶曰。軍士房承旨入侍。
정조 7년
趙興鎭啓曰。事變假注書沈銖。身病猝重。勢難察任。今姑改差。何如。傳曰。允。
정조 7년
以崔雲翰爲事變假注書。
정조 7년
趙興鎭。以都摠府言啓曰。今日入直內三廳武兼禁軍及軍兵等。當爲中日習射。而生進放榜相値。不得爲之之意。敢啓。傳曰。知道。
정조 7년
李獻慶。以刑曹言啓曰。昨日動駕時。春川居趙和鎭。擊錚於衛外。故取考其原情。則渠以木商。貿置木物。進排於丙申山陵都監及景慕宮營建都監。而及其受價之日。渠往近畿。未及待令。則內都庫貢人趙得成等。假稱本主。受出木價二千一百十兩。故白活都監。移關刑曹。得成等嚴刑督徵。而無路責出。姑待後日受價。而前後受價。將至二萬兩。終不備給。且戶曹實入中。未上下零數。爲五百餘兩。而尙未受出。故渠以他債。被拘見督。生出無期。亟令戶刑曹。相考文案。卽爲推給云矣。事非四件。而敢以木價推尋事。肆然呼籲。萬萬無嚴。依律嚴處。而本事則旣係民隱。故取考本曹所在屢年訟案。則趙得成輩之暗自受價。從中偸食。果如其所訴。此則自本曹査實。推及戶曹。又有未受價云。令該曹査處。何如。傳曰。允。
정조 7년
李獻慶。以刑曹言啓曰。旣非死囚。則當此極寒。宜有軫恤之擧。輕囚中權漢復等。十名保放。待日稍暖。開坐決處事。命下矣。依傳敎罪人權漢復金載夏車雲䎘趙雲翼高瀛高瞻李弘濟洪聖郁鄭學溫安聖輔等。卽爲保放之意。敢啓。傳曰。知道。
정조 7년
李獻慶。以義禁府言啓曰。日寒斗緊。時囚中李邦城汰去放送。宋銓崔道彬徐範修。開坐間保放。金德老削職放送。金聲訥令內府決杖次。附過放送。趙武範不過無情之犯。罷職放送。韓商新仍。皆令卽爲擧行。形止撤漏前草記事。命下矣。李邦城汰去放送。趙武範罷職放送。金德老削職放送。金聲訥決杖次附過放送。宋銓崔道彬徐範修。開坐間保放。而韓商新仍囚之意。敢啓。傳曰。知道。
정조 7년
李獻慶。以兵曹言啓曰。去秋三朔。能麽兒考講時。都摠府經歷朴基赫。都事林擎翰。中樞府都事朴挺玉。訓鍊院主簿金鼎瑞閔廷桓。繕工監主簿宋奎瑞。司宰監主簿柳鎭九。武臣兼宣傳官洪禹祚金命珣金致淇吳允國李昌會趙拓壤李國培沈緯鎭兪碩柱。部將金宗履李鎭國柳晦源金景喆朴瓊河明世等。二次不通。武臣兼宣傳官申在德一次不通。依定式。竝從重推考。何如。傳曰。允。
정조 7년
掌令洪宗藎啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請康津縣量移罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中設鞫嚴問。快施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請金養淳。亟令王府。更爲設鞫。期於得情。請李義直亟令王府。設鞫得情。快正典刑。請黑山島定配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。快正典刑。請行副司直申尙權。亟施屛裔之典。司諫院大司諫南玄老。執義洪文泳。掌令安鼎大。持平李泰永。持平洪秉益。司諫院正言崔守魯。以臣等俱以無似。猥玷臺職。淸朝耳目之任。自知不稱。而賓對有命。召牌嚴臨。他不暇顧。章皇趨承。及夫登筵之際。以詣閤之稽緩。聖敎截嚴。誨責備至。臣等滿心惶忸。無地自容。其何敢晏然仍冒於臺次乎。竝引嫌而退。引對有命。詣閤稽緩。聖敎之下。勢難仍冒。請司諫院大司諫南玄老。執義洪文泳。掌令安鼎大。持平李泰永。持平洪秉益。司諫院正言崔守魯竝遞差。措辭見上答府曰。不允。第四件事五件事十件事。亟停勿煩。處置事。依啓。
정조 7년
癸卯十月初三日辰時。上御誠正閣。軍士房承旨入侍時。同副承旨趙興鎭。記事官李祖承。兼春秋金健修。記事官尹行任。以次進伏訖。上曰。方物事日前次對。旣命覆奏。紙契貢人之弊。可有少紓之道耶。興鎭曰。彼中移準甚多。且戶曹留在。亦備八起。貢價上下。亦爲無意矣。上曰。今番則以二起入送。貢價自當上下矣。命退。承史以次退出。
정조 7년
癸卯十月初三日辰時。上御誠正閣。左承旨入侍時。檢校直閣徐鼎修。行左承旨鄭志儉。記事官李祖承。兼春秋金健修。記事官尹行任。以次進伏訖。上曰。生進待令後。卽爲微稟。唱榜勿爲遲滯之意。分付該房。賤臣承命出傳。上曰。唱榜時易致喧聒。雜人之攔入。各別禁止事。分付。仍命退。諸臣以次退出。